stanford-oval/wikipedia huggingface dataset:
שכנות טובה

|  פרטים |
| --- | --- |
 מדינה:  ישראל ישראל
 שיוך:   צה"ל
 אירועים ותאריכים
 תקופת הפעילות:  2016–2018 (כשנתיים)
 מקים היחידה:  סא"ל אייל דרור
 נתוני היחידה
 ייעוד:  סיוע הומניטרי לתושבי סוריה
 פיקוד
 יחידת אם:   אוגדת הבשן
 דרגת המפקד:  סגן אלוף
 
פינוי פצוע סורי על ידי חיילי צה"ל
נשיא המדינה ראובן ריבלין בפגישה עם צוות המרכז הרפואי זיו בצפת. מקבל לידיו את הספר "Complicated War Trauma and Care of the Wounded" העוסק בסיוע הרפואי וההומניטרי המוענק לפליטים הסורים בבית החולים זיו, ינואר 2018. בתמונה מימין: מנהל המחלקה האורתופדית פרופ' אלכסנדר לרנר, נשיא המדינה, ומנהל המרכז הרפואי זיו בצפת ד"ר סלמאן זרקא.
סיוע הומניטרי לבאי מנהלת שכנות טובה
מבצע שכנות טובה היה מבצע של אוגדת הבשן של פיקוד צפון, שהושק ביוני 2016 במטרה להעניק סיוע אזרחי לתושבים סורים שנפגעו ממלחמת האזרחים בסוריה. המבצע נשמר בסוד עד שהוכרז ביולי 2017. במסגרת המבצע קיבלו אלפי סורים טיפול רפואי, הן בישראל והן בשטח סוריה, ונמסרו כמויות גדולות של ציוד, כולל מעל מיליון ליטרים של דלק. דווח גם שישראל סיפקה למורדים סורים כסף, נשק וסיוע נוסף במהלך המבצע, טענה שישראל הודתה בה חלקית ב-2019. בספטמבר 2018 הודיע צה"ל על סיום המבצע לאחר שהכוחות המזוינים של סוריה הנאמנים לבשאר אל-אסד, השתלטו מחדש על כל האזור הדרומי של סוריה.
רקע

מנהלת "שכנות טובה" הוקמה מתוך צורך מבצעי שהתעורר בעקבות מלחמת האזרחים בסוריה שפרצה ב-2011. הלחימה גרמה לאסון הומניטרי חמור, ופליטים רבים הגיעו לגבול רמת הגולן, שהיה שקט במשך שנים. במערכת הביטחון הישראלית עלו שאלות מורכבות לגבי זהות הפליטים והמורדים, בניסיון להבחין בין כוחות מתונים לבין גורמי טרור כמו דאעש, חזבאללה ואיראן. בפברואר 2013 פצועים סורים ראשונים הובאו לטיפול בישראל. המבצע התבסס על שיתוף פעולה ייחודי בין אנשי מודיעין ישראליים לבין קבוצות מורדים מתונים. במסגרת זו, סופקו סיוע רפואי וציוד הומניטרי למורדים, ובתמורה הובטח ביטחון באזור הגבול, לצד איסוף מודיעין קריטי. המבצע התנהל באופן לא פורמלי, תוך יצירת קשרים ישירים ואמון הדדי בין הצדדים. החלטות אסטרטגיות, כמו הקמת בית חולים שדה והקצאת תקציבים, התקבלו בדרגים הגבוהים ביותר, בניהולו של שר הביטחון דאז, בוגי יעלון. במקביל, נקבעו דרישות ברורות מהמורדים, כגון מניעת פעילות טרור בגזרתם.
הקמה

ביוני 2016 הוקמה רשמית מנהלת "שכנות טובה". באוגוסט התקיימה הפעילות הראשונה שלה. מאז היא הוציאה לפועל יותר מ-110 מבצעי סיוע מסוגים שונים. תיאום ובקרת הפעילות ההומניטרית נוהלו על ידי שכנות טובה, וכוחות אוגדה 210 סייעו בהעברת הציוד ובאבטחת הפעילות. כ-400 משפחות חיו במחנות אוהלים סמוך לגבול והשאר התגוררו בכפרים או בשטח הפתוח. כשליש מהתושבים היו עקורים או פליטים, מחציתם קטינים. החולים שהובאו לישראל טופלו ברובם בבתי החולים בצפון, בעיקר במרכז הרפואי לגליל בנהריה ובית החולים רבקה זיו בצפת.
מנהלת "שכנות טובה" הדגימה כיצד ניתן לשלב סיוע הומניטרי עם אינטרסים ביטחוניים. בעוד שסוריה ראתה בישראל אויב, המפגש בין הצדדים יצר תחושת הלם ותובנות חדשות על אנושיות ושיתוף פעולה. בסופו של דבר, המבצע הביא לשיפור הביטחון באזור הגבול ולהצלת חייהם של רבים, תוך ביסוס יחסים ייחודיים בין ישראל לבין כוחות המורדים המתונים.
פעילות

לפי צה"ל, הסיוע לאזרחים הסורים התבצע ממניעים מצפוניים וביטחוניים. צה"ל לא היה מעוניין לעמוד מנגד למול המשבר ההומניטרי בסוריה ובנוסף, הסיוע יועד לייצר סביבה פחות עוינת מעבר לגבול.
הסיוע ניתן בשלוש צורות:
רפואה - הכנסת מאות ילדים לטיפול חד-יומי, סיוע בהקמת שני מרכזים רפואיים, העברת משטחי תרופות ופריטי ציוד רפואי מתקדם והקמת מרפאת שדה לרפואת השגרה. המרפאה הוקמה בעקבות פניה של ארגון אמריקני המתמחה בנפגעי אסונות הומניטריים בעולם ורוב המתנדבים בו הם נוצרים ידידי ישראל.
תשתית - העברת דלק לחימום, הפעלת בארות המים ותנורי המאפיות, העברת שבעה גנרטורים להפקת חשמל, סולר, צינורות מים לשיקום התשתיות וציוד לימודי.
סיוע אזרחי סיוע הומניטרי לתושבים בסוריה – העברת מזון וקמח למאפיות, מזון לתינוקות, חיתולים, נעליים וביגוד חם.
בשנת 2017 נפתח בכפר הסורי בריקה, בית יולדות ללא ציוד. בעקבות פנייה לישראל, נשלחו אינקובטורים, מכונות הרדמה והנשמה ומכשירי אולטרה סאונד.
מפקד אוגדת הבשן תא"ל יניב עשור, ציין כי לא ראה במבצע פגיעה במשימת השמירה על הגבול ברמת הגולן. לדבריו, הסיוע האזרחי תרם ליחסי שכנות טובים ועזר במניעת פעילות טרור. צה"ל פעל בעזרת קשרים מקומיים ובכפרים סמוכים לגבול, בעיקר במחוז קוניטרה, ועיקר מקבלי הסיוע היו תושבי אזור החורן.
מייסד המנהלה ומפקדה היחיד היה סגן-אלוף אייל דרור, שאת מרבית שירותו הצבאי עשה ביחידת מתאם פעולות הממשלה בשטחים (מתפ"ש).
סגירה

ב-13 בספטמבר 2018 הודיע צה"ל על סגירת מנהלת "שכנות טובה", לאחר שנשיא סוריה, בשאר אל-אסד, החזיר לעצמו את השליטה על דרום המדינה. לפי הערכת ממשלת ישראל, בסך הכל העבירה מנהלת שכנות טובה 1,700 טונות של מזון, 1.1 מיליון ליטר דלק, 26,000 ארגזים של אספקה רפואית, 20 גנרטורים, 40 כלי רכב, 630 אוהלים, 8,200 חבילות חיתולים, 49,000 ארגזים של מזון לתינוקות, וכ-320,000 ק"ג של ביגוד. חלק מהמימון הגיע מארגוני סיוע וחלק מתקציב המדינה.
אחד ממבצעיה האחרונים של המנהלת היה חילוץ קבוצת ההגנה האזרחית "הקסדות הלבנות" מסוריה. הקסדות הלבנות היו מתנדבים שסייעו בפינוי אזרחים מאזורי עימות וסיפקו טיפול רפואי. לאחר שהארגון חשף כי משטר אסד משתמש בגז רעיל, אנשיו היו מטרה לחיסול. בליל 21 ביוני 2018 חולצו 422 איש, חברי הארגון ובני משפחותיהם, וחצו מסוריה לעבר ישראל. לבסוף מתנדבי הקסדות הלבנות ומשפחותיהם יושבו באירופה.
בתרבות

פעילות מנהלת שכנות טובה נשזרת בעלילת עונתה השנייה של סדרת הטלוויזיה "תאג"ד".
גלריה

חיילת משחקת עם ילדה סורית
ילד מפונה על ידי חיילי צה"ל
פצוע סורי מקבל סיוע רפואי מחיילי צה"ל
"תודה לך ישראל על העזרה והתרומה", ילדה סורית כותבת בערבית לחיילי צה"ל
לקריאה נוספת

אייל דרור, לחבק את האויב, הוצאת מודן ומערכות, 2023
הערות שוליים

↑  יוגב כרמל, ‏המבצע המפתיע והלינץ' שכמעט דרדר למלחמה: מפעיל הסוכנים משחזר, באתר ‏מאקו‏, 16 בפברואר 2023
↑   עמוס הראל, הסיוע שמעניק צה"ל לתושבי הכפרים בגולן הסורי - לא אלטרואיזם, אך עדיין ראוי לשבח, באתר הארץ, 19 ביולי 2017.
↑  אייל דרור, סא"ל (מיל.) אייל דרור – מייסד ומפקד מנהלת שכנות טובה, The Spy Legends, סוכנות מרצים בינלאומית
↑    יואב זיתון, בתום שנתיים: צה"ל מפסיק את הסיוע ההומניטרי לסורים, באתר "ידיעות אחרונות", 13 בספטמבר 2018
↑  Operation Good Neighbor: Syrian Thanks Israel for Saving her Life - aish.com, aish.com, ‏4 בundefined 2020
↑  יואב לימור, האור בקצה המלחמה, באתר ישראל היום, 29 בדצמבר 2017
↑  עורכי ערוץ 14, זעם בציונות הדתית: מאחורי הפרק ב'תאג"ד' שמבזה את החיילים הדתיים – עומד שת"פ הדוק עם צה"ל, באתר עכשיו 14, 30 ביולי 2020
This Love (שיר של טיילור סוויפט)

| --- | --- |
 שיר בביצוע טיילור סוויפט
 מתוך האלבום 1989
 יצא לאור:  27 באוקטובר 2014
 תאריך הקלטה:  2013–2014
 סוגה:  סינת'-פופ • אלקטרופופ • רוק קל
 שפה:  אנגלית
 אורך:  4:10
 חברת תקליטים:  ביג משין
 כתיבה:  טיילור סוויפט
 הפקה:  טיילור סוויפט, נייתן צ'פמן
"This Love" (בעברית: "האהבה הזו") הוא שיר שהוקלט על ידי הזמרת-יוצרת האמריקאית טיילור סוויפט, מתוך אלבומה החמישי, 1989. השיר יצא לאור ב-27 באוקטובר 2014, על ידי חברת התקליטים ביג משין רקורדס, ביחד עם שאר שירי האלבום. את השיר כתבה והלחינה לבדה, תוך שהפיקה אותו ביחד עם נייתן צ'פמן.
אף על פי שלא יצא כסינגל, הצליח השיר להגיע למקום ה-19 במצעד השירים מתחת להוט 100. הוא הפך לאחד מהשירים המצליחים ביותר מהאלבום וב-13 במרץ 2018, העניק לו באופן רשמי איגוד תעשיית ההקלטות האמריקאי את תואר הפלטינה, על מכירות של למעלה ממיליון עותקים במדינה. הדבר הפך אותו לאחד מהשירים הבודדים שיצאו בשנת 2014 וקיבלו את תואר הפלטינה. בנוסף לכך, הוא הצליח להתברג במקום ה-84 במצעד הסינגלים הקנדי.
מבקרי המוזיקה הפנו כלפי השיר ביקורות חיוביות ומעורבות כאחד. באתר המוזיקה The Perfect Tempo נכתב עליו כי "השיר הוא בלדה שדומה מאוד לשירה "Wildest Dreams" שנכלל ב-1989 גם כן. עם זאת, "Wildest Dreams" טוב ממנו". בקוסמופוליטן נכתב כי "מדובר בשיר יפה ושירותי, אך קשה לדמיין אותה מבצעת אותו לצלילי פסנתר".
רקע וסוגה

השיר משתמש במטפורות חוזרות במטרה להדגיש את המחשבות של סוויפט בנוגע למערכות היחסים שלה. היא הצהירה כי "לפעמים זה טוב, לפעמים זה רע, אבל בלי קשר, זו עדיין אהבה". זהו גם השיר היחיד מ-1989 שנכתב אך ורק על ידה וזאת, על מנת להמחיש את הכמיהה שלה להביע את מחשבותיה באמצעותו.
כשנשאלה ב-Pop Crush לאילו מהרצועות מ-1989 היא מאזינה הכי הרבה במכשיר האייפוד שלה, השיבה סוויפט:
"אני חושבת שהרצועה שכל הזמן חזרתי אליה, שוב ושוב ושוב, היא "This Love". זה שיר שכתבתי בעצמי. הוא סוג של מהפנט בצורה מסוימת. בנוסף, הוא מעט רומנטי, עגום ומרגיע".
את השיר תיארו כבלדה, המגוללת בתוכה סיפור ופירוט על מערכות היחסים של סוויפט לאורך השנים, תוך התמקדות במערכת היחסים שלה עם הארי סטיילס.
כתיבה

השיר נכתב והולחן על ידי טיילור סוויפט והוא הופק על ידה ועל ידי נייתן צ'פמן. סוויפט כתבה את הפזמון של השיר ורק לאחר מכן, כתבה את שאר הבתים שלו. "This Love" היה השיר הראשון שנכתב עבור האלבום 1989 והוא הוקלט זמן קצר לפני צאתו של אלבום האולפן הרביעי שלה, Red, באוקטובר 2012.
היא דיברה על השיר ואמרה שבעיניה מדובר בשיר שבאמצעותו "היא מצליחה להיפרד מארבעת אלבומי האולפן הקודמים שלה". בנוסף, הצהירה כי:
"הפעם האחרונה שכתבתי פואמה שבסופו של דבר הפכה לשיר, הייתה כאשר כתבתי ביומן שלי. כתבתי על משהו שקרה בחיי (זה היה לפני כשנה) ופשוט כתבתי את השיר הקצר הזה. את הבית "האהבה הזו טובה / האהבה הזו רעה / האהבה הזו שבה מן המתים / הידיים האלה היו צריכות לשחרר אותו לחופשי / האהבה הזו חזרה אליי", פשוט כתבתי, סגרתי את היומן והחזרתי אותו לשידה שליד המיטה שלי [...] בהמשך, באופן פתאומי, התחלתי לשמוע בראש את המנגינה שלו ואז הבנתי שזה הולך להיות שיר".
משמעות

| --- | --- |
מפרץ פאנדי בעת גאות: מפרץ פאנדי בעת שפל
משמעות > בית ראשון

בבית הראשון של השיר, אומרת סוויפט "מים כחולים צלולים; הגאות הגיעה והכניסה אותך; ויכולתי להמשיך ולהמשיך, עוד ועוד; ואני; השמים הלכו והתכהו; זרמים סחפו אותך שוב; ופשוט נעלמת, נעלמת ונעלמת". כפי שידוע, הירח גורם לגאות האוקיינוס להתחלף. כלומר, ישנן תקופות מתחלפות של מים גבוהים ומים נמוכים, המכונים גאות ושפל. סוויפט משתמשת בגאות גבוהה כמטפורה להתחלה טובה של מערכת יחסים ואילו הגאות הנמוכה מצביעה על הסוף הקודר שלה. עם זאת, גאות ושפל נכנסים ויוצאים באופן קבוע והדבר מהווה דימוי לכך שגם מערכת יחסים זו, כמו בחלקים שונים בשיר, היא "טובה", "רעה", "חיה ושבה מן המתים", או סתם "נעלמת ונעלמת".
כמו כן, היא הולכת "להמשיך ולהמשיך" במערכת היחסים, למרות החסרונות והסכנות האפשריות שלה. היא מנסה לעורר תפיסה כזו שמקשרת את אהבתה לגאות והשפל.
משמעות > פזמון > קדם-פזמון

בקדם-הפזמון הראשון, אומרת סוויפט: "בצרחות שקטות ובחלומות פרועים ביותר; מעולם לא חלמתי על זה". כלומר, "צרחות שקטות" ו"חלומות פראיים" הם שניהם דברים בלתי אפשריים לכאורה. הדבר נראה לה בלתי אפשרי שהם ייפרדו אי פעם, אבל באופן בלתי נמנע הם נאלצים לעשות זאת. שורות אלה מתייחסות לשני שירים אחרים מ-1989: "Clean" ו-"Wildest Dreams". ב-"Clean", סוויפט שרה שהיא צרחה לאחרים שיעזרו לה לתקן את ליבה השבור, אך אף אחד לא שמע אותה, תוך שב-"Wildest Dreams" היא מגלה שהדבר היחיד שהיא רוצה מהגבר שהיא אוהבת, הוא שהוא יזכור אותה אחרי שהם נפרדו.
משמעות > פזמון > הפזמון

את הפזמון סוויפט פותחת בשורה "האהבה הזו טובה, האהבה הזו גרועה". היא מתייחסת ללידה מחדש של מערכת היחסים שלה, על ידי אזכור ציטוט מפורסם על אהבה:
"אם אתה אוהב מישהו שחרר אותו לחופשי, אם הוא חוזר הוא שלך לנצח, אם הוא לא הוא מעולם לא היה שלך".
כלומר, היא כנראה הייתה צריכה "להרפות" מאחד מבני הזוג שלה בעבר, אך הוא חזר אליה (אולי אחרי שהיא ביקשה; הרמז ל-"Come Back... Be Here"). אף על פי שהיה לה קשה להיפרד מלכתחילה, ההתנזרות מאותו בן הזוג העיקה עליה וגרמה לה לחוש כלפיו געגועים. השיר הזה מנוגד ל-"We Are Never Ever Getting Back Together"; שיר מאלבומה הרביעי Red, בו הצהירה שהיא לעולם לא תחזור להיות עם מישהו ממנו היא נפרדה. בריאיון ל-Yahoo! משנת 2013 (לפני יציאת השיר הזה) היא דיברה על עניין החזרות לבני זוג מהם היא נפרדה.
בהמשך הפזמון, היא שרה "האהבה הזו שבה מן המתים, אוי-אוי, אוי; הידיים האלה היו צריכות לשחרר אותו לחופשי, ו...; האהבה הזו חזרה אליי, אוי-אוי, אוי; אוי-אוי, אוי, אוי-אוי, אוי". היא חוזרת על צירוף המילים "אהבה זו". הדבר מהווה דוגמה לאנאפורה: שהיא אמצעי ספרותי, המאופיין בחזרה על מילה או ביטוי בתחילת שורה, פיסקה או בתים רצופים. מטרת השימוש באנאפורה היא הבלטה והדגשה של מסר כלשהו. בנוסף האנאפורה היא אמצעי אסתטי וצורני, כלומר היא גם קישוט של הטקסט. אותה החזרה, מדגישה את "אהבתה" של סוויפט לאותו האחד עליו היא מדברת.
משמעות > בית שני

הבית השני נפתח בשורות "מושלכת, מסתובבת; נאבקת כל הלילה עם מישהו חדש; ואני יכולה להמשיך ולהמשיך, עוד ועוד". שלוש השורות האלה מאזכרות את הבית השני ברצועה "Haunted" של סוויפט משנת 2010. באותו הבית, היא שרה "הוא ינסה לשכך לי את הכאב; והוא פשוט יכול לגרום לי לחייך; אבל הלוואי שזה היית אתה במקומו". כמו כן, השורות מאזכרות את שירה "The Way I Loved You" משנת 2008, בו היא מעלה זיכרונות על מערכת יחסים ישנה. בהמשך, היא שרה "פנס, בוער; מרצד במוחי, רק אתה". כלומר, פנס הוא לרוב גוף תאורה קטן; הוא מאיר ברכות וזו מטפורה לאיך שחשה סוויפט כלפי אותו האדם. תחושותיה כלפיו אינן עזות כמו נורה חשמלית, אלא אור רך ומתמשך שלא כבה.
את הבית השני היא סוגרת עם השורה "אבל עדיין נעלמת, נעלמת ונעלמת", שמדברת על כך שיש לה עדיין רגשות כלפי בן הזוג לשעבר שלה ולא משנה מה תנסה לעשות היא לא יכולה להתגבר עליו. אף על פי שהיא מנסה למצוא "ניצוץ אהבה" חדש עם בן זוג חדש, היא עדיין חושבת על הקודם. שלוש המילים "נעלמת, נעלמת ונעלמת" חוזרות ומדגישות עד כמה שהיא עצובה. היא מבינה שהוא נעלם מחייה ושהיא לעולם לא תשוב אליו. כל יום שעובר בלעדיו, מתבטא באמצעות המילה "נעלמת", שמוכפלת ככל שהזמן עובר. שורה זו מקבילה לשירה "Stay Stay Stay", בו היא משתמשת באותה החזרה, אך לעומת זאת, היא מדגישה עד כמה היא נהנית עם בן הזוג שלה ומוסיפה שהיא רוצה שהוא יישאר איתה לעד.
משמעות > פזמון שני > קדם-פזמון שני

את קדם-הפזמון השני היא פותחת עם השורות "איבדתי אחיזה, על ספינות שטובעות; הופעת בדיוק בזמן". שתי השורות האלה כוללות בתוכן את המסר הסודי המופיע בהערות האלבום. בדיוק כשהיא איבדה את אחיזתה בחיים, האדם הזה (בן הזוג החדש), הופיע בדיוק בזמן כדי להציל אותה מהתרסקות ומוות לכאורה.
כמו כן, צמד המילים "ספינות שטובעות" הוא מעין אזכור של השורה "זרמים סחפו אותך שוב" מהבית הראשון. כלומר, אותם הזרמים שסחפו אותו, יכולים גם להטביע ספינות. ספינה שטובעת היא ספינה שמובן כי לא תגיע ליעדה והדבר הוא מטפורה מורחבת; הניסיונות החוזרים והנשנים שלה ליצור מערכת יחסים חדשה פעם נוספת, נכשלו והדבר הוביל לכך שהיא שקעה. ספינות שוקעות מוזכרות גם בשיר "I Know Places".
משמעות > פזמון שני > הפזמון השני

הפזמון השני דומה בחלקו הראשון לפזמון הראשון ובו חוזרת סוויפט שוב על השורות "האהבה הזו טובה, האהבה הזו גרועה; האהבה הזו שבה מן המתים, אוי-אוי, אוי; הידיים האלה היו צריכות לשחרר אותו לחופשי, ו...; האהבה הזו חזרה אליי, אוי-אוי, אוי; אוי-אוי, אוי, אוי-אוי, אוי", אך בניגוד לראשון, מתווספת כאן השורה: "אהבה זו הותירה חותם קבוע". לאורך הדיסקוגרפיה שלה, היא דיברה על נושא האהבה האבודה וכיצד חוויותיה נשארו איתה. חלק מהשירים בהם הדבר הוזכר הם: "Lover" מ-Lover משנת 2019, ו-"Invisible String" מ-Folklore משנת 2020.
משמעות > פזמון שני > פוסט-פזמון

בפוסט-פזמון שמופיע לאחר הפזמון השני, היא חוזרת ארבע פעמים על השורה "(האהבה הזו, האהבה הזו, האהבה הזו, האהבה הזו, אוי)", שכוללת בתוכה את שם השיר עצמו: "This Love".
משמעות > גשר מוזיקלי

את הגשר המוזיקלי היא מתחילה בשורה "הנשיקה שלך, הלחי שלי" וממשיכה "ראיתי אותך עוזב; החיוך שלך, רוח הרפאים שלי; נפלתי על הברכיים". היא משתמשת במילים המופרדות בפסיקים במטרה שהמאזינים יוכלו לדמיין את הסצנה בעצמם, כמו שעשתה בשיר "Sad Beautiful Tragic" משנת 2012. כלומר, הוא (בן הזוג שלה) מנשק אותה לשלום על הלחי ואז הוא עוזב אותה (רמיזה על סיום הקשר), או דימוי לנסיעת עסקים כביכול. ברגע שהוא נעלם, זיכרונות מחיוכו חוזרים כל הזמן לרדוף אותה ומזכירים לה שהאושר שהיה קיים בזוגיות שלהם נעלם. דימוייה בשורה "נפלתי על הברכיים", מייצגים עד כמה היא חשה חלשה לאחר שעזב.
הדימוי שמופיע בשורה "רוח הרפאים שלי" נקשר לשורה מהשיר "How You Get the Girl", מ-1989: "תעמוד שם כמו רוח רפאים, רועדת מהגשם". חלק גדול מ-1989 העלה השערות על בן זוגה לשעבר של סוויפט, הארי סטיילס. השיר שלו "Two Ghosts" משנת 2017, תואר כשיר המדבר על מערכת היחסים שלו עמה גם כן. את הגשר המוזיקלי היא סוגרת עם שתי השורות "כשאתה צעיר אתה פשוט רץ; אבל אתה חוזר למה שאתה צריך". כלומר, היא רומזת לכך שבסופו של דבר, כולם כמהים למצוא את אהוב לבם ושלא ניתן לברוח מכך, כיוון שבסוף זה הדבר שכל אדם צריך.
הצלחה מסחרית

במצעד השירים מתחת להוט 100 התברג השיר במקום ה-19, תוך שזכה להצלחה נאה במצעדי הבילבורד ככלל. במצעד קנדה הוט 100 הצליח להתברג במקום ה-84, מבלי שיצא במדינה כסינגל. איגוד תעשיית ההקלטות האמריקאי העניק לשיר את תואר הפלטינה, על מכירות של למעלה ממיליון עותקים במדינה.
כמה שנים לצאתו, הועלה לרשת הזרמת המדיה ספוטיפיי, תוך שהצליח לצבור שם למעלה מ-40 מיליון השמעות.
ביקורת

כלפי השיר הופנו ביקורות חיוביות, תוך שברולינג סטון הוא דורג במקום ה-55 ברשימת "כל 206 השירים של טיילור סוויפט, לפי דירוג".
ביקורת > רשימות כל הזמנים וסוף שנה

| ארגון | רשימה | מיקום | מקור |
| --- | --- | --- | --- |
| אינדפנדנט | 100 רצועות האלבומים של טיילור סוויפט - מדורגות | 35 |  |
| רולינג סטון | כל 206 השירים של טיילור סוויפט, לפי דירוג | 55 |  |
| BuzzFeed | 167 השירים הטובים ביותר של טיילור סוויפט, לפי דירוג | 99 |  |
| NME | השירים הטובים ביותר של טיילור סוויפט, לפי דירוג | 131 |  |
| Paste | 158 השירים הטובים ביותר של טיילור סוויפט, לפי דירוג | 110 |  |
| Vulture | 179 השירים הטובים ביותר של טיילור סוויפט, לפי דירוג | 113 |  |
הופעות חיות

סיבוב ההופעות של סוויפט, The Eras Tour, החל במרץ 2023 ובכל מופע סוויפט ביצעה שני שירי הפתעה. שירי הפתעה אלו מבוצעים במהלך מיני סט אקוסטי ואינם חוזרים על עצמם לאורך סיבוב ההופעות, למעט במקרה של טעויות במהלך הופעות. סוויפט הביעה את כוונתה לנגן שירים שונים בכל ערב כדי לספק חוויות ייחודיות למעריצים. "This Love" בוצע בשדה פיננסי של לינקולן בפילדלפיה, פנסילבניה, ב-13 במאי 2023.
מיקומי שיא

|   ‏‏‏  מצעדים ודירוגים (2014–2022)> מדינה |   ‏‏‏  מצעדים ודירוגים (2014–2022)> מצעד |   ‏‏‏  מצעדים ודירוגים (2014–2022)> מיקום שיא |   ‏‏‏  מצעדים ודירוגים (2014–2022)>  |
| --- | --- | --- | --- |
|  ארצות הברית | בילבורד הוט 100 | – |  |
|  ארצות הברית | מצעד השירים מתחת להוט 100 | 19 |  |
|  פורטוגל | מצעד הסינגלים הפורטוגזי | 188 |  |
|  קנדה | קנדה הוט 100 | 84 |  |
נתוני מכירות

| מקום | תארים | מכירות |
| --- | --- | --- |
| ארצות הברית (RIAA) | פלטינה | 1,000,000 |
 מכירות + הזרמת מדיה בלבד
היסטוריית יציאות לאור

| אזור | תאריך יציאה | פורמט | חברת תקליטים | מקור |
| --- | --- | --- | --- | --- |
| כלל העולם | 27 באוקטובר 2014 | הורדה דיגיטלית | ביג משין |  |
This Love (Taylor's Version)

| --- | --- |

 סינגל שיווקי בביצוע טיילור סוויפט
 מתוך האלבום 1989 (Taylor's Version)
 יצא לאור:  6 במאי 2022
 סוגה:  סינת'פופ • רוק קל • אלקטרופופ
 שפה:  אנגלית
 אורך:  4:10
 חברת תקליטים:  ריפבליק
 כתיבה:  טיילור סוויפט
 הפקה:  כריסטופר רו, טיילור סוויפט
"This Love (Taylor's Version)" (בעברית: "האהבה הזו (גרסתה של טיילור)") היא הגרסה שהוקלטה מחדש של "This Love" של הזמרת-יוצרת האמריקאית טיילור סוויפט. הגרסה יצאה לאור ב-6 במאי 2022 על ידי חברת התקליטים ריפבליק רקורדס. היא נכתבה על ידי סוויפט והופקה על ידי כריסטופר רו וסוויפט.
This Love (Taylor's Version) > רקע והוצאה

בעקבות המחלוקת עם ביג משין רקורדס בשנת 2019 בנוגע לזכויות על המאסטרס של ששת אלבומי האולפן הראשונים שלה, כולל 1989, הודיעה סוויפט על מטרתה להקליט מחדש כל אחד מהאלבומים הללו. קטע מ-"This Love (Taylor's Version)" הושמע בטריילר לסדרת הטלוויזיה של פריים וידאו משנת 2022, "הקיץ שבו הפכתי ליפה", שיצא ב-5 במאי 2022.
זמן קצר לאחר הפצתו של הטריילר ברחבי העולם, סוויפט פרסמה פוסטים בחשבונות המדיה החברתית שלה, והכריזה על תאריך היציאה של השיר ב-6 במאי. זמן קצר לאחר מכן, סחורה ומרצ'נדייז בהשראת 1989 והאלבום של סוויפט Speak Now‏ (2010) הופצו, כאשר בין המוצרים הופץ הסינגל הדיגיטלי של "This Love (Taylor's Version)".
This Love (Taylor's Version) > ביקורת

אבי ג'ונס מ-Consequence כותבת, "This Love (Taylor's Version)" לוקח את גרסת 2014 "מסינת'פופ לטיול קולנועי, המתאים למונטאז' התבגרות מלא בזיקוקים, נשיקות ראשונות, ו הליכות ארוכות על החוף". בהמשך לכך, תומאס מייר וקאר בוזה מרולינג סטון מציינים לשבח את השיפור הקולי של סוויפט מגרסת 2014, כשהם מתארים את קולה ככזה "המצליח לזרוח ביחס לזה שניתן לשמוע בגרסה הישנה". בהמשך, הוסיפו השניים כי סוויפט "חזקה יותר ושופעת יותר" בגרסה שהוקלטה מחדש.
This Love (Taylor's Version) > רשימת השמעה

הורדה דיגיטלית וסטרימינג
"This Love (Taylor's Version)" –‏ 4:10
"Wildest Dreams (Taylor's Version)" –‏ 3:40
This Love (Taylor's Version) > קרדיטים וצוות

הקרדיטים לקוחים מטיידל.
| 0 | 1 | 2 |
| --- | --- | --- |
|  טיילור סוויפט – שירה ראשית, שירת רקע, כתיבה, הפקה  כריסטופר רו – הפקה, הנדסה קולית  מאט בילינגסלי – תופים  מקס ברנשטיין – סינתיסייזר |  עמוס הלר – בס  מייק מדוז – גיטרה אקוסטית  פול סידוטי – גיטרה חשמלית  דרק גארטן – עריכה, הנדסה קולית  ברייס בורדו – הנדסה קולית |  דייוויד פיין – הנדסת הקלטה  לואל ריינולדס – עריכה, עוזר הנדסת הקלטה  דן ברנס – עוזר הנדסה קולית  סרבן גניאה – מיקסינג  רנדי מריל – הנדסת מאסטרינג |
This Love (Taylor's Version) > מיקומי שיא

|   ‏‏‏  מצעדים ודירוגים (2022–2023)> מדינה |   ‏‏‏  מצעדים ודירוגים (2022–2023)> מצעד |   ‏‏‏  מצעדים ודירוגים (2022–2023)> מיקום שיא |   ‏‏‏  מצעדים ודירוגים (2022–2023)>  |
| --- | --- | --- | --- |
|  עולמי | בילבורד גלובל 200 | 35 |  |
|  עולמי | בילבורד גלובל ללא ארצות הברית | 57 |  |
|  אוסטרליה | מצעד הסינגלים האוסטרלי | 23 |  |
|  אירלנד | מצעד הסינגלים האירי | 26 |  |
|  ארצות הברית | בילבורד הוט 100 | 42 |  |
|  ארצות הברית | LyricFind U.S. | 2 |  |
|  ארצות הברית | LyricFind Global | 1 |  |
|  ארצות הברית | מצעד שירי הסטרימינג | 30 |  |
|  הונגריה | Rádiós Top 40 | – |  |
|  הונגריה | מצעד 40 הסינגלים | 36 |  |
|  הממלכה המאוחדת | מצעד הסינגלים הבריטי | 42 |  |
|  הפיליפינים | בילבורד הפיליפינים | 13 |  |
|  וייטנאם | וייטנאם הוט 100 | 23 |  |
|  מלזיה | RIM | 5 |  |
|  ניו זילנד | המצעד הניו זילנדי הרשמי | 40 |  |
|  סינגפור | RIAS | 17 |  |
|  קנדה | קנדה הוט 100 | 30 |  |
This Love (Taylor's Version) > היסטוריית יציאות לאור

| אזור | תאריך יציאה | פורמט | חברת תקליטים | גרסה | מקור |
| --- | --- | --- | --- | --- | --- |
| כלל העולם | 6 במאי 2022 | הזרמת מוזיקה • הורדה דיגיטלית | ריפבליק | גרסתה של טיילור |  |
חלום בתוך חלום

חלום בתוך חלום (גם: התעוררות שווא או חלום כפול) הוא חלום אודות התעוררות משינה, כך שבמציאות החולם ממשיך לישון ולחלום, ואילו בחלום - החולם משוכנע כי כבר התעורר. לאחר התעוררות שווא, החולם לרוב חולם על פעולות יום-יומיות שגרתיות, אותן הוא מבצע מדי בוקר, כגון בישול, ניקיון ואכילה.
בתרבות

חלום בתוך חלום משמש לעיתים כאמצעי ספרותי, ובעיקר בסרטים, כדי להגדיל את השפעת ההלם על ידי גרימת תחושה של רגיעה בקרב הצופה אשר מיד לאחריה הוא יצפה במשהו מטריד. דוגמאות לכך ניתן למצוא בסדרת הטלוויזיה "אזור הדמדומים" ובסרטי הקולנוע "סיוט ברחוב אלם", "מסע בין כוכבים 8: המפגש", "הוגו (סרט)", "התחלה" ו"ונילה סקיי" וברבים מהסרטים והסדרות משמש כבדיחה רצה.
המשורר האמריקני אדגר אלן פו התייחס לנושא של חלימה כפולה בשירו "חלום בתוך חלום" ("A Dream within a Dream").
הערות שוליים

↑  A Dream Within a Dream, The Poetry Foundation
ערך זה הוא קצרמרבנושא פסיכולוגיה. אתם מוזמנים לתרום לוויקיפדיה ו.
תחרות העל טאטא סטיל

תחרות העל טאטא סטיל
תחרות העל טאטא סטיל היא תחרות על בשחמט שנערכת בווייק אן זיי (אנ') שבהולנד. התחרות הראשונה נערכה בשנת 1938. החל מהקמתה התחרות נקראה "הוגוונס". בשנת 1999 ספונסר של התחרות הקים "כורוס גרוף" ובהתאם לכך שונה שם התחרות. בשנת 2007 כורוס גרוף נרכשה על ידי קבוצת טאטא ההודית ושם התחרות שונה בהתאם. למרות השינויים בשם התחרות, מיספור התחרות הוא רציף החל משנת 1938.
בנוסף לתחרות הראשית, נערכות תחרויות משנה ופעילויות נוספות.
החל משנת 2018 מתקיימת תחרות טאטא סטיל נוספת, בהודו.
בשנת 2024, בין ה-13 בנובמבר ועד 17 בנובמבר נערכה תחרות טאטא סטיל (הודו) בעיר קולקטה. בתחרות ניצח מגנוס קרלסן.
תחילה התחרות הייתה פתוחה לשחמטאים מהולנד בלבד. החל משנת 1946 מוזמנים גם שחמטאים בולטים מחוץ להולנד. במהלך שנות ה-60 של המאה ה-20 בתחרות נהפכה לאחד החזקות בעולם השחמט.
נכון ל-2020, מגנוס קרלסן מחזיק בשיא הזכיות (7 תארים) ווישוואנתן אנאנד, שזכה 5 פעמים, מחזיק בשיא של רצף משחקים ללא הפסד - 70 משחקים בין השנים 1998–2004.
פונקציית דיריכלה

פונקציית דיריכלה היא פונקציה ממשית המקבלת את הערך 1 עבור כל מספר רציונלי ואת הערך 0 עבור כל מספר אי רציונלי. כלומר זוהי הפונקציה המציינת של קבוצת המספרים הרציונליים על הישר:
D(x)=1_{\mathbb {Q} }(x)={\begin{cases}1&{\mbox{if }}x\in \mathbb {Q} \\0&{\mbox{if }}x\notin \mathbb {Q} \end{cases}}
מקורות מסוימים מגדירים את פונקציית דיריכלה דווקא כפונקציה המציינת של המספרים האי-רציונליים. הפונקציה נחקרה לראשונה על ידי המתמטיקאי הגרמני יוהאן פטר גוסטב לז'ן דיריכלה.